b'\n_START_ARTICLE_\nToivo Sukari\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nSukari aloitti yritt\xc3\xa4j\xc3\xa4n\xc3\xa4 15-vuotiaana. Kansalaiskoulusta p\xc3\xa4\xc3\xa4sty\xc3\xa4\xc3\xa4n h\xc3\xa4n hankki pankkilainalla sata sikaa ja aloitti liiketoiminnan kotitilallaan.  20-vuotiaana Sukari osti sikatilasta saamillaan rahoilla rekan ja huonekaluja sek\xc3\xa4 ryhtyi harjoittamaan "ovelta ovelle" huonekalukauppaa sek\xc3\xa4 n\xc3\xa4yttelymyyntitoimintaa. Vuonna 1983 h\xc3\xa4n rakennutti Maskuun 2\xc2\xa0000 neli\xc3\xb6metrin huonekaluhallin, jonka ymp\xc3\xa4rille kasvoi my\xc3\xb6hemmin Turun seudun suurin kodinsisustus- ja huonekaluliikekeskittym\xc3\xa4. T\xc3\xa4m\xc3\xa4n j\xc3\xa4lkeen Sukari teki lis\xc3\xa4\xc3\xa4 halleja ja alkoi k\xc3\xa4ym\xc3\xa4\xc3\xa4n kiinteist\xc3\xb6kauppaa. H\xc3\xa4nen ensimm\xc3\xa4inen suurempi oman toiminnan ulkopuolinen kiinteist\xc3\xb6hankkeensa oli Kaarinan Krossiin 1998 valmistunut Retail Park -tyyppinen Kodin Keskus, johon silloin sijoittuivat Gigantti, Hong Kong, Jysk, Asko ja Sotka sek\xc3\xa4 Masku ja muita kaupan ketjuja. T\xc3\xa4m\xc3\xa4n ensimm\xc3\xa4isen suuremman hankkeensa Sukari myi ty\xc3\xb6el\xc3\xa4keyhti\xc3\xb6 Verdandille (sittemmin Veritas.)_NEWLINE_Kaarinan hankkeen menestyksest\xc3\xa4 syntyi ajatus suuresta liikekeskuksesta, Ideaparkista vuonna 2003 tamperelaisen yritt\xc3\xa4j\xc3\xa4 Toni Virkkusen sek\xc3\xa4 Teraselementti -konsernin omistajan liikemies, insin\xc3\xb6\xc3\xb6ri Jarmo Viitalan kanssa. Sukari otti hankkeesta suurimman taloudellisen vastuun ja k\xc3\xa4ytti hankkeeseen omia rahojaan ensimm\xc3\xa4iset kaksi vuotta. Vasta hieman yli vuosi ennen Ideaparkin suunniteltua avajaisp\xc3\xa4iv\xc3\xa4\xc3\xa4 pankki my\xc3\xb6nsi siihen lainaa._NEWLINE_Ideapark valmistui Lemp\xc3\xa4\xc3\xa4l\xc3\xa4\xc3\xa4n 1. joulukuuta 2006. Avaamisen suoritti eduskunnan puhemies Paavo Lipponen. Hankkeen innoittamana ryhdyttiin suunnittelemaan uusia Ideaparkeja rakennettavaksi Pieks\xc3\xa4m\xc3\xa4elle, Kiiminkiin ja Vihdin Nummelaan. Kev\xc3\xa4\xc3\xa4ll\xc3\xa4 2010 Sukari kuitenkin ilmoitti luopuvansa n\xc3\xa4ist\xc3\xa4 kolmesta uudesta Ideapark-hankkeesta ja suuntautuvansa toisella konseptilla toimiviin hankkeisiin. Ideapark Oulu kuitenkin toteutui my\xc3\xb6hemmin ja se avattiin vuonna 2014. Oulun Ideaparkin Sukari Invest myi elokuussa 2016 sijoitusyhti\xc3\xb6 Avant Capital Partnersille ja Alma Property Partners -rahastolle. Sukari on jatkanut Ideapark -hankkeiden kehitt\xc3\xa4mist\xc3\xa4 ja marraskuussa 2019 avataan Sein\xc3\xa4joelle noin 70.000 m2:n (7 ha) suuruinen Ideapark. Tontille j\xc3\xa4\xc3\xa4 viel\xc3\xa4 rakennusoikeutta noin 35.000 m2 (3,5 ha.) Sein\xc3\xa4joen hankkeen suurimmat k\xc3\xa4ytt\xc3\xa4j\xc3\xa4t ovat Keskon Citymarket, XXL, Stadium, Jysk, Masku ja l\xc3\xa4hes kaikki Suomessa toimivat ketjumuotoiset vaateliikkeet._NEWLINE_Maskun Kalustetalo Oy perustettiin 1983, Toivo Sukari omistaa (90\xc2\xa0%) sen yhdess\xc3\xa4 ex-vaimonsa Eevan (10\xc2\xa0%) kanssa. Masku on yksi Suomen suurimmista huonekalukaupan yrityksist\xc3\xa4. Yhti\xc3\xb6n liikevaihto oli 31. joulukuuta 2018 p\xc3\xa4\xc3\xa4ttyneell\xc3\xa4 tilikaudella 92,1 miljoonaa euroa. Yhti\xc3\xb6ll\xc3\xa4 on yli 50 paikkakunnalla oma myym\xc3\xa4l\xc3\xa4. Maskun Kalustetalo Oy:n hallituksen puheenjohtajana toimii SOK:n entinen p\xc3\xa4\xc3\xa4johtaja, vuorineuvos Kari Neilimo._NEWLINE_Toivo Sukari on keskittynyt viime vuosina itse kiinteist\xc3\xb6liiketoimintaan. Sukari Konserni Oy, joka hallinnoi ja p\xc3\xa4\xc3\xa4osin omistaa perheen kiinteist\xc3\xb6liiketoiminnan, toimii Turussa. Yhti\xc3\xb6n toimitusjohtajana toimii KTM Tuomas Henttula ja hallituksen puheenjohtajana Pekka Sukari, joka toimii my\xc3\xb6s muiden perheen kiinteist\xc3\xb6sijoitusyhti\xc3\xb6iden johtajana._NEWLINE_Vuonna 2007 Toivo Sukari oli yksi viidest\xc3\xa4 sijoituskohteita etsineist\xc3\xa4 "leijonista" MTV3:n viihdeohjelmassa Leijonan kita. Muut Leijonat ohjelmassa olivat kauppaneuvokset Eero Lehti, Kaija Ward ja Ky\xc3\xb6sti Kakkonen sek\xc3\xa4 Martti Ahtisaaren mini\xc3\xa4 Lisa Sounio-Ahtisaari. Sukaria parodioitiin vuonna 2009 esitetyss\xc3\xa4 Pasila-sarjan jaksossa Tauno Muikku. sukarista on tehty my\xc3\xb6s useita tositv- ohjelmia, mm. MTV:ll\xc3\xa4 esitettu sarja nimell\xc3\xa4: Sukari.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSukari kihlautui juhannusp\xc3\xa4iv\xc3\xa4n\xc3\xa4 2018 kazakstanilaissyntyinen SM-tason fitnessurheilija, kemisti ja maisteri Nadja Eerolan kansa ja he asuvat Turussa, Brysseliss\xc3\xa4 ja Kustavissa. Heid\xc3\xa4t vihittiin Turun tuomiokirkossa 20. hein\xc3\xa4kuuta 2019. Sukari oli naimisissa Maskun Kalustetalossa edelleen ty\xc3\xb6skentelev\xc3\xa4n Eeva Sukarin kanssa vuosina 1977\xe2\x80\x932009 ja heill\xc3\xa4 on viisi lasta, joista kolme tyt\xc3\xa4rt\xc3\xa4 yhdess\xc3\xa4 johtavat nyt Maskun Kalustetaloa. Maskun Kalustetalon toimitusjohtajana on t\xc3\xa4ll\xc3\xa4 hetkell\xc3\xa4 Toivo Sukarin vanhin tyt\xc3\xa4r Hanna Kuronen. Vanhin poika Pekka Sukari toimii perheen kiinteist\xc3\xb6sijoitusyhti\xc3\xb6n Sukari Konsernin yhten\xc3\xa4 johtajana.\n_START_SECTION_\nKehittyvien maakuntien Suomi\n_START_PARAGRAPH_\nVuonna 2008 paljastui, ett\xc3\xa4 Sukari oli rahoittanut Kehittyvien maakuntien Suomi -yhdistyst\xc3\xa4 yst\xc3\xa4viens\xc3\xa4 Ky\xc3\xb6sti Kakkosen ja Arto Merisalon sek\xc3\xa4 Lauri Juntusen, Harri Toivaisen ja Tapani Yli-Saunam\xc3\xa4en kanssa. Yhdistys liitettiin osaksi vaaleissa ehdokkaita rahoittavien ihmisten salaamista tuettuaan useiden n\xc3\xa4kyvien poliitikkojen eduskuntavaalikampanjointia, muun muassa p\xc3\xa4\xc3\xa4ministeri Matti Vanhasta 10 000 eurolla.\n_START_SECTION_\nOikeudenk\xc3\xa4ynnit\n_START_PARAGRAPH_\nToivo Sukaria syytettiin t\xc3\xb6rke\xc3\xa4st\xc3\xa4 lahjuksen antamisesta poliitikko Ilkka Kanervalle, mutta Helsingin hovioikeus vapautti h\xc3\xa4net ja Ilkka Kanervan kaikista syytteist\xc3\xa4 kes\xc3\xa4kuussa 2013 kumoten k\xc3\xa4r\xc3\xa4j\xc3\xa4oikeuden huhtikuussa 2012 antaman kahdeksan kuukauden ehdollisen vankeusrangaistuksen.'